Gerugte van brandstigting onwaar - Local News - Erongo
Friday, September 25th, 2020 17:05:31
Hulp vir slagoffers van brand
Mareli Grobler;Huis eienaar; "Die gerugte is eenvoudig onwaar."
Mareli Grobler en kinders. Foto verskaf
Met 'n eenvoudige "onbekend" as rede vir die oorsaak van 'n brand wat Saterdag 'n huis op Swakopmund vernietig het, beantwoord die Swakopmund Munisipaliteit se brandverslag nie die vraag op almal se lippe oor die rede vir die verwoestende brand Saterdagmiddag in Fischreiherstr. 18 waarin die tuiste van me Mareli Grobler en haar drie kinders in puin gelê is nie.
Die verslag wat die deur die hoof van die brandweer op Swakopmund, mnr. Adri Goosen, uitgereik is, bevestig dat hulle om 18:08 ontbied is en ses brandbestryders 14 minute later op die toneel was.
Terwyl die brand gewoed het, is daar reeds onder omstanders bespiegel oor die moontlike oorsaak daarvan.
Die tonge het behoorlik geklap en daar is onder meer beweer dat dit 'n ou huis is en die bedrading dalk foutief kon wees.
Nog voor die munisipaliteit egter hulle gevolgtrekkings oor die ontstaan van die brand bekend gemaak het, was dit sommiges se mening dat twee van die Grobler-kinders moontlik die brand veroorsaak het terwyl hul ma 'n middagslapie geniet het.
Grobler, die moeder van die twee kleuters het egter vinning 'n stokkie voor die gerugte gesteek.
"Die gerugte is eenvoudig onwaar. Ek en die kinders was almal in een kamer. Hulle het my nie kom wakker maak nie, maar ek het wakker geskrik toe ek glas hoor breek het," sê sy.
Volgens Lindie Barnard van Hands of Hope en Ilanza Klein van Azaria het die gemeenskap uit hul pad gegaan om bystand te verleen.
"As die gemeenskap nie gehelp het nie sou ek nie die mas kon opkom nie. Ek het nie eens tyd om my te bekommer oor die feit dat ons ons tuiste verloor het nie. Almal is besig om te help. Dit is absoluut wonderlik," sê me. Grobler.
Haar oudste dogter, Tiana wat op Hentiesbaai was tydens die voorval moet vandag (Woensdag) op Okahandja aanmeld by NamWater vir haar eerste jaar. Sy het verlede jaar aan Namib Hoërskool op Swakopmund gematrikuleer.
Haar vyfjarige dogter, Zara, was ook gister een van duisende graad 1's wat haar primêre skoolloopbaan begin het.
"My dogters is tans my eerste prioriteit. Sodra Tiana haar voete vind in Okahandja en Zara by die skool gevestig het, sal ek weer ons lewens begin opbou."